cometadata/datacite-titles-descriptions-related-identifiers huggingface dataset:
DOI: 10.14457/cu.the.2010.1877
title: เศรษฐกิจการเมืองโลกกับบทบาทของทองคำ

description: เมื่อพิจารณาบทบาทของทองคำกับเศรษฐกิจการเมืองโลกตั้งแต่ ปี ค.ศ. 1900 จนกระทั่งปัจจุบันพบว่าบทบาทของทองคำเปลี่ยนแปลงไปจากช่วงของทุนการผลิตไปสู่ทุนการเงินในฐานะของเครื่องมือสะสมทุนตลอดจนการสร้างความมั่งคั่งและการรักษาไว้ซึ่งความมั่งคั่งรวมถึงการใช้ทองคำเป็นเครื่องประดับและทางด้านอุตสาหกรรมและทางการแพทย์ โดยเฉพาะอย่างยิ่งแล้วบทบาทต่อการกำหนดการบริหารนโยบายทางการเงิน โดยมีเป้าหมายสำคัญเพื่อสร้างเสถียรภาพให้กับระบบการเงินในฐานะของทุนสำรองระหว่างประเทศของธนาคารกลางต่างๆ ตลอดจนการเก็งกำไรผ่านตลาดเงินและตลาดทุนและเป็นเครื่องมือในการประกันความเสี่ยงจากระบบอัตราแลกเปลี่ยนเงินตราที่มีความสัมพันธ์กับสกุลเงินตราหลัก คือ เงิน ดอลล่าร์สหรัฐ และความเสี่ยงทางด้านความขัดแย้งทางการเมืองและความมั่งคงความผันผวนของระบบเศรษฐกิจการเงินโลก ความกังวลต่อภาวะเงินเฟ้อ การศึกษาครั้งนี้มีวัตถุประสงค์เพื่อศึกษาถึงบทบาทของทองคำในเศรษฐกิจการเมืองโลกหลังสงครามโลกครั้งที่สองจนถึงปัจจุบันและศึกษาถึงความเปลี่ยนแปลงที่เกิดขึ้นกับเศรษฐกิจการเมืองโลกว่าส่งผลกระทบต่อบทบาทของทองคำ ผลการศึกษาพบว่าความสัมพันธ์ทางด้านเศรษฐกิจหลังสงครามโลกครั้งที่สองและทองคำเปลี่ยนแปลงไปซึ่งสะท้อนให้เห็นถึงความเปลี่ยนแปลงของระบบการเมืองและเศรษฐกิจที่เชื่อมโยงกันอย่างแนบแน่น ผ่านการประชุมทางการเงินที่เมืองเบรทตั้นวูดส์ในฐานะของระบบมาตรฐานปริวรรตทองคำเนื่องจากมีการเพิ่มบทบาทหน้าที่ของสกุลเงินดอลล่าร์ให้กลายเป็นสกุลหลักของโลก แต่อย่างไรก็ตามเงินสกุลดอลล่าห์สหรัฐจำต้องผูกโยงกับทองคำเพราะเป็นการสร้างความเชื่อมั่นให้กับระบบการเงินดังกล่าวด้วยการใช้ทองคำเป็นเครื่องมือทางการเงินประการหนึ่งที่ค้ำจุนเงินดอลล่าร์ให้มีสถานะที่มั่นคง รวมไปถึงการสร้างสิทธิไถ่ถอนพิเศษหรือทองกระดาษเข้ามาแทนที่ทองคำบางส่วนในด้านของการเป็นสินทรัพย์สำรองและการแก้ไขดุลการชำระเงินระหว่างประเทศ ตลอดจนบทบาทของทองคำในด้านของการเป็นเครื่องมือทางการเงินที่สำคัญต่อการบริหารความเสี่ยง การเป็นสินทรัพย์ที่สามารถต่อกรกับเงินเฟ้อหรือเงินตราได้ดีที่สุดและการเป็นแหล่งการลงทุนที่ปลอดภัย การใช้เป็นสินทรัพย์ทุนสำรองระหว่างประเทศและการเป็นเงินตราโภคภัณฑ์ โดยเฉพาะอย่างยิ่งเมื่อเกิดวิกฤติการณ์ทางเศรษฐกิจและการเมือง
DOI: 10.14457/cu.the.2010.1878
title: การจัดบริการเสนอแนะทรัพยากรสารนิเทศในห้องสมุดมหาวิทยาลัย

description: การวิจัยครั้งนี้มีวัตถุประสงค์เพื่อศึกษาการจัดบริการเสนอแนะทรัพยากรสารนิเทศในห้องสมุดมหาวิทยาลัยในด้านวัตถุประสงค์ ทรัพยากรสารนิเทศที่ได้รับการเสนอแนะ การจัดการและการให้บริการ ตลอดจนปัญหาในการจัดบริการเสนอแนะทรัพยากรสารนิเทศในห้องสมุดมหาวิทยาลัย การวิจัยครั้งนี้เป็นการวิจัยเชิงสำรวจ โดยใช้แบบสอบถามเป็นเครื่องมือในการเก็บรวบรวมข้อมูลจากห้องสมุดมหาวิทยาลัยที่มีการจัดบริการเสนอแนะทรัพยากรสารนิเทศจำนวน 93 แห่ง ผลการวิจัยพบว่า ห้องสมุดมหาวิทยาลัยส่วนใหญ่จัดบริการเสนอแนะทรัพยากรสารนิเทศเพื่อจัดหาทรัพยากรสารนิเทศให้สอดคล้องกับความต้องการของผู้ใช้ ทรัพยากรสารนิเทศที่ได้รับการเสนอแนะมากที่สุด คือ ประเภทสื่อสิ่งพิมพ์ ได้แก่ หนังสือวิชาการ ใช้วิธีการประชาสัมพันธ์โดยจัดส่งจดหมายเวียนไปตามคณะ / ภาควิชาของมหาวิทยาลัย และมีวิธีการให้บริการ คือ จัดส่งแบบฟอร์มการเสนอแนะรายชื่อทรัพยากรสารนิเทศไปยังคณะ / ภาควิชาของมหาวิทยาลัย ปัญหาในการจัดบริการด้านทรัพยากรสารนิเทศที่ได้รับการเสนอแนะที่ห้องสมุดมหาวิทยาลัยประสบอยู่ในระดับมาก ที่มีค่าเฉลี่ยสูงสุด คือ ทรัพยากรสารนิเทศจากต่างประเทศมีราคาแพง ทำให้ห้องสมุดสั่งซื้อได้น้อย ปัญหาด้านการจัดการที่ห้องสมุดมหาวิทยาลัยประสบอยู่ในระดับปานกลางโดยปัญหาที่มีค่าเฉลี่ยสูงสุด คือ ผู้ใช้ให้ความร่วมมือน้อย ทำให้ไม่ทราบผลการประเมินการจัดบริการตามความเป็นจริง และปัญหาด้านการให้บริการที่ห้องสมุดมหาวิทยาลัยประสบอยู่ในระดับ ปานกลางโดยปัญหาที่มีค่าเฉลี่ยสูงสุด คือ ผู้ใช้บริการไม่ได้ติดตามการแนะนำทรัพยากรสารนิเทศใหม่จากสื่อต่างๆจึงเสนอแนะน้อย
DOI: 10.14457/cu.the.2010.1879
title: ผลกระทบของการจัดประเภทภาพยนตร์ตามพระราชบัญญติภาพยนตร์และวีดิทัศน์ พ.ศ. 2551

description: การวิจัยชิ้นนี้มุ่งศึกษาถึงผลกระทบของการจัดประเภทภาพยนตร์ตามพระราชบัญญัติภาพยนตร์และวีดิทัศน์ พ.ศ. 2551โดยการวิจัยได้แบ่งการศึกษาเป็น 2 ส่วน คือการวิจัยเชิงปริมาณ (Quantitative Research)และการเชิงคุณภาพ (Qualitative Research) จากการแจกแบบสอบถามจำนวน 400 ชุด และการวิจัยเชิงคุณภาพโดยการสัมภาษณ์แบบเจาะลึก (In-depth Interview) ของผู้เกี่ยวข้องจำนวน 4 กลุ่มอันได้แก่ 1) กลุ่มผู้สร้างภาพยนตร์ 2) กลุ่มผู้ประกอบการโรงภาพยนตร์ 3) กลุ่มนักวิชาการ นักวิจารณ์ภาพยนตร์ และ 4) คณะกรรมการพิจารณาภาพยนตร์และวีดิทัศน์ และเจ้าหน้าที่สำนักพิจารณาภาพยนตร์และวีดิทัศน์ เพื่อศึกษาถึงผลกระทบหลังการจัดประเภทภาพยนตร์มีผลบังคับใช้ ตลอดจนแนวทางในการพัฒนาและการจัดประเภทภาพยนตร์ที่เหมาะสมกับสังคมไทย โดยผลการวิจัยพบว่า 1) ด้านการปรับตัวของธุรกิจภาพยนตร์ ส่วนใหญ่เป็นผลกระทบด้านบวกมากว่าด้านลบ โดยเฉพาะผลกระทบในการปรับตัวของผู้สร้างภาพยนตร์ที่เหมือนกระตุ้นและสร้างแรงจูงใจให้มีการผลิตภาพยนตร์ที่มีความหลากหลายมากขึ้น มีอิสระทางความคิด ส่วนในเรื่องของเนื้อหาสาระของบทภาพยนตร์ผู้สร้างมีการปรับตัวเพื่อให้สอดคล้องกับเรทที่ต้องการ 2) ผลกระทบที่เกิดจาก การจัดประเภทภาพยนตร์ประเภทที่ 6 มีการตรวจบัตรประจำตัวประชาชน (ฉ 20-) และประเภทที่ 7 ภาพยนตร์ที่ห้ามเผยแพร่ในราชอาณาจักร ผลการศึกษาพบว่า มีผลกระทบด้านลบมากกว่าด้านบวก อาทิ การสร้างความยุ่งยากให้กับผู้ชมภาพยนตร์ การลิดรอนสิทธิ เสรีภาพในการชมภาพยนตร์ของผู้มีอายุต่ำกว่า 20 ปี ส่วนภาพยนตร์ที่ห้ามเผยแพร่ในราชอาณาจักร ส่วนใหญ่มีความคิดเห็นว่าเป็นการปิดกั้นความคิดสร้างสรรค์และการเขียนกฎหมายมีลักษณะกว้างและครอบคลุมมากเกินไปทำให้ยากต่อการปฎิบัติทั้งที่มีกฎหมายอื่นรองรับอยู่แล้ว
DOI: 10.14457/cu.the.2010.1880
title: ความหมายของคำว่า "บริการ" ในบทบัญญัติของพระราชบัญญัติวิธีพิจารณาคดีผู้บริโภค พ.ศ. 2551 กับความรับผิดชอบของแพทย์ในโรงพยาบาลของรัฐ

description: การตีความคำว่า “บริการ” ตามบทบัญญัติของพระราชบัญญัติวิธีพิจารณาคดีผู้บริโภค พ.ศ. 2551 ให้หมายรวมถึง “บริการทางการแพทย์ในโรงพยาบาลของรัฐ” มีความเหมาะสมกับความรับผิดของแพทย์ในโรงพยาบาลของรัฐหรือไม่ และสอดคล้องกับหลักการในเรื่องบริการสาธารณะตามกฎหมายมหาชนหรือไม่ จากการศึกษาพบว่าคำว่า “บริการ” ที่ได้รับการวินิจฉัยให้เป็นคดีผู้บริโภคจะไม่คำนึงว่าผู้ให้บริการเป็นใครและดำเนินกิจการเพื่อวัตถุประสงค์หรือประโยชน์อย่างไรนั้น ไม่มีความเหมาะสม เหตุผลคือ การพิจารณาให้ “บริการที่ดำเนินการโดยมุ่งหวังผลกำไร” กับการให้ “บริการสาธารณะ” ที่จัดทำเพื่อประโยชน์ส่วนรวมมีความหมายเป็นอย่างเดียวกันนั้น ขัดกับเจตนารมณ์ของพระราชบัญญัติฉบับนี้ที่ตราขึ้นเพื่อแก้ไขข้อบกพร่องในการดำเนินคดีของผู้บริโภคที่มักอยู่ในสถานะด้อยกว่าผู้ประกอบธุรกิจและมีค่าเสียหายเชิงลงโทษเพื่อป้องปราบผู้ประกอบธุรกิจที่มุ่งเอารัดเอาเปรียบ ในขณะที่มุมมองของผู้เขียนตามหลักกฎหมายมหาชน เห็นว่า “บริการทางการแพทย์ในโรงพยาบาลของรัฐ” เป็น “บริการสาธารณะ” เพราะเป็นกิจการที่รัฐจัดทำขึ้นเพื่อสนองความต้องการส่วนรวมของประชาชน และยังเป็นบริการสาธารณะที่แตกต่างจากบริการสาธารณะประเภทอื่นจึงไม่สามารถหยุดให้บริการได้ และลักษณะของงานต้องอาศัยคุณธรรมและจริยธรรมทางวิชาชีพที่สูง แพทย์ในโรงพยาบาลของรัฐมีฐานะเป็น “ข้าราชการ” จึงมีความรับผิดตามกฎหมายเฉพาะ คือ วินัยข้าราชการ การตีความให้บริการทางการแพทย์ในโรงพยาบาลของรัฐเป็นบริการในคดีผู้บริโภคจึงไม่เหมาะสมและไม่สอดคล้องกับหลักกฎหมายมหาชน จึงควรมีการปรับปรุงพระราชบัญญัติวิธีพิจารณาคดีผู้บริโภค พ.ศ. 2551 ไม่ให้บังคับไปถึง “บริการทางการแพทย์ในโรงพยาบาลของรัฐ” และควรมีกฎหมายที่มีระบบชดเชยความเสียหายจากการรับบริการทางการแพทย์ที่ไม่ต้องพิสูจน์ความผิด ตลอดจนส่งเสริมให้มีการจัดให้มีระบบไกล่เกลี่ยข้อพิพาทระหว่างแพทย์ในโรงพยาบาลของรัฐกับผู้รับบริการทางการแพทย์
DOI: 10.14457/cu.the.2010.1881
title: การเปลี่ยนแปลงโครงสร้างตลาดภายหลังการใช้ข้อตกลงการค้าเสรีอาเซียน-จีน

description: การจัดทำข้อตกลงการค้าเสรีอาเซียน-จีน อาจก่อให้เกิดผลกระทบกับภาคอุตสาหกรรมการผลิตไทยในหลายๆด้าน งานวิจัยนี้มีวัตถุประสงค์เพื่อศึกษาลักษณะการเปลี่ยนแปลงโครงสร้างตลาดสินค้าภายในประเทศไทย จากการดำเนินการข้อตกลงฯดังกล่าว โดยนำแบบจำลองของ Clausing (2001) มาใช้ศึกษาการเปลี่ยนแปลงรูปแบบการค้าของไทย โดยทำการวิเคราะห์ข้อมูลในช่วงปี 2003-2008 และนำแบบจำลองของ Levy (1985) มาประยุกต์ใช้ในการศึกษา ปัจจัยกำหนดการเปลี่ยนแปลงอัตราการกระจุกตัว นอกจากนี้ผู้วิจัยยังทำการสัมภาษณ์ตัวแทนสมาคมผู้ประกอบการผลิตในอุตสาหกรรมการผลิตไทยเพิ่มเติมอีกด้วย ผลการศึกษาพบว่า การลดภาษีตามข้อตกลงฯส่งผลให้การนำเข้าสินค้าจากประเทศจีนเพิ่มสูงขึ้น และอัตราการเติบโตของค่าใช้จ่ายในการขายและบริการของผู้ประกอบการไทยที่เพิ่มสูงขึ้นก็ส่งผลให้อัตราการกระจุกตัวของผู้ประกอบการสี่รายแรกลดลง ผลจากการศึกษาเชิงคุณภาพพบว่า ข้อตกลงการค้าเสรีฯส่งผลให้สินค้าเกรดล่างจากจีนเข้ามาแย่งส่วนแบ่งทางการตลาดไทยมากขึ้น ในขณะเดียวกันผู้ประกอบการไทยก็ได้รับประโยชน์จากการนำเข้าวัตถุดิบจากจีนได้ถูกลง ดังนั้นในระยะสั้นผู้ประกอบการผลิตไทยควรหันมาเน้นการผลิตสินค้าคุณภาพเกรดปานกลางถึงเกรดสูง และพยายามรักษามาตรฐานของสินค้าในระยะยาว ด้านรัฐบาลควรจัดทำแผนงานเพื่อเพิ่มพูนศักยภาพในการแข่งขันภายในประเทศ โดยพยายามพัฒนาทักษะฝีมือแรงงาน และสนับสนุนด้านการวิจัยและพัฒนา ในนโยบายระยะยาว
DOI: 10.14457/cu.the.2010.1882
title: การเตรียมวัสดุเชิงประกอบพอลิโพรพิลีน/แอลคิลฟอสฟอเนตเซลลูโลส

description: ในงานวิจัยนี้ได้ศึกษาการเตรียมวัสดุเชิงประกอบพอลิโพรพิลีน/แอลคิลฟอสฟอเนต-เซลลูโลส เบื้องต้นทำการดัดแปรพื้นผิวของไมโครคริสตัลลีนเซลลูโลสด้วยกรดแอลคิลฟอสฟอนิกได้เป็นแอลคิลฟอสฟอเนตเซลลูโลสเพื่อให้สามารถเข้ากันได้ดีกับพอลิโพรพิลีน โดยไมโครคริสตัลลีน-เซลลูโลสเตรียมได้จากการทำไฮโดรไลซิสผ้าฝ้ายด้วยกรดไฮโดรคลอริกเข้มข้น 3 โมลาร์ การดัดแปรไมโครคริสตัลลีนเซลลูโลสด้วยกรดแอลคิลฟอสฟอนิกและไดไซยาไดเอไมด์อาศัยการอบผนึกที่อุณหภูมิ 170 องศาเซลเซียสเป็นเวลา 3 นาที จากการตรวจวิเคราะห์โครงสร้างของแอลคิลฟอสฟอ-เนตเซลลูโลสด้วยเทคนิค SEM, FT-IR, TGA และ XRD พบว่ากรดแอลคิลฟอสฟอนิกสามารถ ดัดแปรไมโครคริสตัลลีนเซลลูโลสได้ จากนั้นผสมแอลคิลฟอสฟอเนตเซลลูโลสและพอลิโพรพิลีนด้วยเครื่องผสมแบบเกลียวหนอนคู่และนำไปอัดแบบขึ้นรูป วัสดุเชิงประกอบที่ได้นำมาตรวจสอบคุณลักษณะด้วยเทคนิค OM, XRD, TGA และ DSC ส่วนสมบัติการหน่วงไฟทดสอบโดยใช้มาตรฐาน UL-94 จากผลการทดลองพบว่าการเติมแอลคิลฟอสฟอเนตเซลลูโลสลงไปในพอลิโพร- พิลีนนั้นสามารถลดเสถียรภาพทางความร้อนให้กับพอลิโพรพิลีนได้ และเมื่อทดสอบสมบัติ การหน่วงไฟพบว่ามีอัตราการลามไฟลดลง เมื่อปริมาณแอลคิลฟอสฟอเนตเซลลูโลสเพิ่มมากขึ้น ซึ่งสามารถยืนยันได้ว่าเป็นผลของแอลคิลฟอสฟอเนตเซลลูโลสที่เติมเข้าไปเป็นสารหน่วงไฟสำหรับพอลิโพรพิลีน
DOI: 10.14457/cu.the.2010.1883
title: ปัญหาทางกฎหมายตาม REACH ในการส่งออกสารเคมีไปสหภาพยุโรป : ศึกษากรณีส่งออกพาราไซรีน

description: ปัญหาสุขอนามัยของมนุษย์และสิ่งแวดล้อมที่เกิดจากสารเคมี ทำให้ประชากรของโลกมีความเสี่ยงต่อการเป็นโรคร้ายแรงเพิ่มมากขึ้น สหภาพยุโรปจึงมีแนวคิดในการควบคุมการจัดการสารเคมีให้มีประสิทธิภาพมากขึ้น โดยการรวบรวมสาระสำคัญของกฎหมายควบคุมสารเคมีที่มีอยู่เดิมมากกว่า 40 ฉบับ ออกเป็นกฎหมายฉบับใหม่ที่เรียกว่า REACH โดยมีวัตถุประสงค์ในการคุ้มครองสุขภาพของมนุษย์และสิ่งแวดล้อม ส่งเสริมความสามารถในการแข่งขันของอุตสาหกรรมที่เกี่ยวกับสารเคมี การบังคับใช้กฎหมายจะต้องไม่เป็นการเลือกปฏิบัติระหว่างตลาดสารเคมีภายในสหภาพยุโรป และตลาดสารเคมีระหว่างประเทศ โดยกำหนดให้สารเคมีทุกชนิดที่นำเข้ามาในสหภาพยุโรปที่มีปริมาณตั้งแต่ 1 ตันต่อปีขึ้นไปจะต้องดำเนินการจดทะเบียน สารเคมีก่อนที่จะนำมาผลิตหรือใช้ จากการศึกษาวิจัยพบว่า การจดทะเบียนสารเคมีจะต้องเสียค่าธรรมเนียมในอัตราสูงตามที่กำหนด การจดทะเบียนสำหรับผู้ผลิต ผู้นำเข้าที่อยู่นอกสหภาพยุโรปต้องให้ผู้รับมอบ อำนาจทำการแทนเฉพาะดำเนินการ ข้อกำหนดดังกล่าวเป็นอุปสรรคที่ไม่จำเป็นต่อการค้า และก่อให้เกิดผลกระทบกับผู้ผลิตและผู้นำเข้าสารเคมี ทำให้ราคาสารเคมีสูงขึ้น แต่อย่างไรก็ตาม การจดทะเบียนสารเคมีตาม REACH ไม่ขัดต่อตามความตกลง TBT และข้อยกเว้นทั่วไปตามมาตรา 20 (b) ของ GATT เนื่องจากเป็นการดำเนินมาตรการเพื่อคุ้มครองชีวิตและสุขภาพของ มนุษย์ สัตว์ พืช และสิ่งแวดล้อม จากอันตรายของสารเคมี การจัดการสารเคมีของไทยมีพระราชบัญญัติวัตถุอันตราย พ.ศ. 2535 เป็นกฎหมายหลัก แต่เนื่องจากความซับซ้อนของการจัดการในระหว่างหน่วยงานที่รับผิดชอบวัตถุอันตรายแต่ละชนิด จึงควรที่จะนำกฎหมาย REACH มาเป็นต้นแบบในการจัดการวัตถุอันตรายให้มีประสิทธิภาพเพิ่มมากขึ้น และยังเป็นการป้องกันการย้ายฐานการผลิตสารเคมีอันตรายเข้ามาในประเทศไทย
DOI: 10.14457/cu.the.2010.1884
title: ผลของการเสริมบริวเวอร์ยีสต์ และบาซิลัส สายพันธุ์ S11 ต่อการเติบโตและการรอดตายของหอยหวาน Babylonia areolata วัยอ่อน

description: งานวิจัยนี้ศึกษาผลของการเสริมบริวเวอร์ยีสต์และบาซิลัส สายพันธุ์ S11 ในอาหารเพื่ออนุบาลลูก หอยหวาน Babylonia areolata วัยอ่อนให้มีการเติบโต และการรอดชีวิตสูงขึ้น โดยเริ่มต้นการทดลองแรกในหอยหวานวัยอ่อน (veliger larvae) ใช้ระดับความหนาแน่น 300 ตัวต่อลิตร ให้แพลงก์ตอนพืชคีโตเซอรอส ผสมกับไอโซไคซิสเป็นอาหารเสริมด้วยบริวเวอร์ยีสต์ ที่ 4 ระดับ (0, 0.1, 0.5 และ 1.0 เปอร์เซ็นต์) และบาซิลัส สายพันธุ์ S11ที่ 2 ระดับ (0 และ 0.1 เปอร์เซ็นต์) ผลการศึกษาพบว่า อัตราการเติบโตจำเพาะโดยความยาวเปลือกของหอยหวานระยะวัยอ่อนไม่มีความแตกต่างอย่างมีนัยสำคัญระหว่างชุดการทดลองที่เลี้ยงด้วยอาหาร ธรรมเสริม บริวเวอร์ยีสต์และบาซิลัส สายพันธุ์ S11 ทุกระดับ แต่อัตราการรอดสุดท้ายของหอยหวานระยะวัยอ่อนที่เลี้ยงด้วยอาหารธรรมชาติเสริมบริวเวอร์ยีสต์ 4 ระดับ และทั้งเสริม / ไม่เสริมบาซิลัส สายพันธุ์ S11 มีความแตกต่างอย่างมีนัยสำคัญ โดยพบปฎิสัมพันธ์ระหว่างการเสริมบริวเวอร์ยีสต์และบาซิลัส สายพันธุ์ S11 ต่อการรอดของหอยหวานระยะวัยอ่อน สำหรับอัตราการเติบโตจำเพาะโดยน้ำหนักของหอยหวานระยะลงพื้นมีความแตกต่างอย่างมีนัยสำคัญระหว่างชุดการทดลองที่เลี้ยงด้วยอาหารผสมเสริมบริวเวอร์ยีสต์ แต่มีความแตกต่างอย่างมีนัยสำคัญในชุดการทดลองที่เสริมด้วยบาซิลัส สายพันธุ์ S11 และอัตราการรอดสุดท้ายของ หอยหวานระยะลงพื้นที่เลี้ยงด้วยอาหารผสมเสริมบริวเวอร์ยีสต์ 4 ระดับ และทั้งเสริม / ไม่เสริมบาซิลัส สายพันธุ์ S11 มีความ แตกค่างอย่างมีนัยสำคัญ โดยพบปฏิสัมพันธ์ ระหว่างการเสริมบริเวอร์ยีสต์และบาซิลัส สายพันธุ์ S11 ต่ออัตราการเติบโตจำเพาะโดยน้ำหนักและอัตราการรอด
DOI: 10.14457/cu.the.2010.1885
title: เยอรมันมองหญิงไทย : ภาพแทนหญิงไทยในงานเขียนเยอรมันร่วมสมัย

description: วิทยานิพนธ์นี้มีจุดประสงค์เพื่อศึกษาและวิเคราะห์การนำเสนอภาพแทนหญิงไทยในงานเขียนเยอรมันร่วมสมัยซึ่งประกอบด้วยงานเขียนเยอรมันประเภทเรื่องแต่งและกึ่งเรื่องแต่งที่ตีพิมพ์ตั้งแต่ทศวรรษที่ 70 เป็นต้นมาจนกระทั่งถึงปีคริสต์ศักราช 2008 จากการศึกษาพบว่าหญิงไทยถูกประกอบสร้างให้เป็นวัตถุแห่งความปรารถนาซึ่งเต็มไปด้วยเสน่ห์แห่งตะวันออก แต่ในขณะเดียวกันก็ถูกนำเสนอว่าเป็นผู้หญิงที่มีความชั่วร้ายไม่น่าไว้วางใจและเป็นอันตรายต่อชายตะวันตก จากการวิเคราะห์อัตลักษณ์ของหญิงไทยผ่านความสัมพันธ์ระหว่างหญิงไทยกับชายตะวันตกที่ปรากฏในงานเขียน พบว่ามีภาพเหมารวมแบบต่างๆของหญิงไทยซึ่งถูกประกอบสร้างให้สอดคล้องรองรับกับสิ่งที่ชายตะวันตกต้องการแตกต่างกันไปในความสัมพันธ์แต่ละรูปแบบ ผลการศึกษาสรุปได้ว่า งานเขียนเยอรมันร่วมสมัยเป็นรูปแบบหนึ่งของการผสมผสานระหว่างวาทกรรมอาณานิคมและวาทกรรมปิตาธิปไตยที่นักเขียนเยอรมันใช้ในการประกอบสร้างภาพเหมารวมของหญิงไทยในแบบต่างๆเพื่อตอบสนองความปรารถนาทั้งที่เปิดเผยและซ่อนเร้นของตะวันตก การผลิตซ้ำ ประกอบสร้างและนำเสนอภาพแทนหญิงไทยจากสายตาของคนเยอรมันแสดงให้เห็นการครอบงำของตะวันตก แต่ในขณะเดียวกันก็แสดงให้เห็นถึงการวิพากษ์และการตอบโต้ของไทยต่ออำนาจดังกล่าว
DOI: 10.14457/cu.the.2010.1886
title: การเมืองแห่งอัตลักษณ์ : ความหลากหลายและพลวัตของ "มลายูมุสลิมปัตตานี" ในจังหวัดชายแดนภาคใต้

description: วิทยานิพนธ์นี้ มีวัตถุประสงค์ 1.เพื่อศึกษาความหลากหลายและปัจจัยที่เกี่ยวข้องในการเปลี่ยนแปลงทางด้านสังคมมลายูมุสลิมจังหวัดชายแดนภาคใต้ โดยสนใจทางด้านความคิดของศาสนาอิสลาม ชาติพันธุ์มลายู ความรุนแรงและสันติภาพ 2.เพื่อศึกษาพลวัตทางด้านการเมืองแห่งอัตลักษณ์และปฎิบัติการทางด้านวาทกรรม เรื่องทางด้านศาสนา ชาติพันธุ์มลายู ความรุนแรงและสันติภาพ การศึกษาวิจัยครั้งนี้ ผู้วิจัยได้ใช้ระเบียบวิธีวิจัยเชิงคุณภาพ (Qualitative Research) โดยการสัมภาษณ์แบบเจาะลึก (In – depth Interview) การสัมภาษณ์แบบกลุ่ม (Focus Group) และเทคนิควิธีหลากหลายประกอบกันของการเก็บข้อมูลในพื้นที่จริง โดยสุ่มตัวอย่างแบบเจาะจงจากกลุ่มสำนักคิดมุสลิมหลายพื้นที่ในจังหวัดชายแดนภาคใต้ ซึ่งให้ความสำคัญกับกลุ่มที่เรียกว่า คณะเก่า คณะใหม่ ผลการศึกษาวิจัยพบว่า ความหลากหลายทางด้านความคิดในมิติทางด้านศาสนาและแนวทางปฎิบัติ ไม่ได้เป็นปัญหานำไปสู่ความรุนแรง ซึ่งข้อค้นพบที่สำคัญพื้นที่ก็คือ หลายชุมชนมีความแตกแยกจริงแต่ก็ไม่ใช่สาเหตุที่จะนำไปสู่ความรุนแรง ปัจจุบันความขัดแย้งทางด้านความคิดของกลุ่ม คณะเก่า คณะใหม่ ได้ลดน้อยลงเป็นลำดับ อันเนื่องมาจากชุมชนในพื้นที่จังหวัดชายแดนภาคใต้ ต้องเผชิญกับปัญหาความรุนแรงที่เกิดขึ้นจากกลุ่มผู้ก่อการไม่สงบและนโยบายบางส่วนของรัฐที่ขัดแย้งกับวิถีชีวิตของชุมชนและนำไปสู่การต่อต้าน ทำให้ผู้นำของกลุ่ม “คณะเก่า” และ “คณะใหม่” ได้หันมาร่วมมือในการแก้ไขปัญหาที่ตระหนักร่วมกันมากขึ้น ทั้งนี้ก็คือจะรักษาอัตลักษณ์มลายูมุสลิมและการดำเนินชีวิตแบบวิถีอิสลาม
DOI: 10.14457/cu.the.2010.1887
title: บุคลิกภาพแบบหลงตนเองและบุคลิกภาพห้าองค์ประกอบในฐานะตัวทำนายการเกิดผู้นำในกลุ่มที่ไม่คุ้นเคยกัน

description: ศึกษาอิทธิพลของบุคลิกภาพแบบหลงตนเองและบุคลิกภาพห้าองค์ประกอบ ต่อการเกิดผู้นำในกลุ่มที่ไม่คุ้นเคยกัน ผู้ร่วมการวิจัยในครั้งนี้เป็นนิสิตระดับปริญญาตรีจำนวน 336 คน เป็นเพศหญิง 216 คน ชาย 120 คน ผู้ร่วมการทดลองทำมาตรวัดบุคลิกภาพแบบหลงตนเอง และมาตรวัดบุคลิกภาพห้าองค์ประกอบก่อนเข้าร่วมการทดลอง จากนั้นผู้ร่วมการทดลองถูกสุ่มเข้ากลุ่มที่ไม่มีผู้นำและไม่คุ้นเคยกัน กลุ่มละ 4 คน โดยร่วมกันอภิปรายและทำงานกลุ่ม 2 ชิ้น ผลการวิเคราะห์โมเดลสมการเชิงโครงสร้างพบว่า บุคลิกภาพแบบหลงตนเอง บุคลิกภาพด้านการเปิดตัวและบุคลิกภาพด้านการเปิดรับประสบการณ์ สามารถทำนายการเกิดผู้นำในกลุ่มที่ไม่คุ้นเคยกันได้ในทิศทางบวก อย่างมีนัยสำคัญทางสถิติ ส่วนบุคลิกภาพด้านความเป็นมิตรสามารถทำนายการเกิดผู้นำในกลุ่มที่ไม่คุ้นเคยกันได้ในทิศทางลบ อย่างมีนัยสำคัญทางสถิติ อย่างไรก็ตามบุคลิกภาพด้านความไม่มั่นคงทางอารมณ์และบุคลิกภาพด้านการมีจิตสำนึก ไม่สามารถทำนายการเกิดผู้นำในกลุ่มที่ไม่คุ้นเคยกันได้
DOI: 10.14457/cu.the.2010.1888
title: มาตรการทางกฎหมายในการแก้ไขฟื้นฟูผู้กระทำความผิด : ศึกษากรณีการควบคุมตัวไว้ในค่ายทหาร

description: การควบคุมตัวผู้กระทำผิดไว้ในค่ายทหาร เป็นวิธีการหนึ่งที่ช่วยแก้ไขฟื้นฟูผู้กระทำผิด ซึ่งประเทศไทยใช้เฉพาะแต่ในคดียาเสพติดตาม พระราชบัญญัติฟื้นฟูสมรรถภาพผู้ติดยาเสพติด พ.ศ. 2545 และเป็นการควบคุมตัวผู้กระทำผิดไว้ในชั้นก่อนฟ้องเพื่อเบี่ยงเบนคดีออกจากการดำเนินคดีอาญาตามปกติ แต่การควบคุมตัวในค่ายทหารในหลายประเทศ มีกฎหมายกำหนดให้ศาลนำการควบคุมตัวไว้ในค่ายทหารมาใช้เป็นโทษทางอาญา กล่าวคือ ประเทศสหรัฐอเมริกามีการใช้การควบคุมตัวไว้ในค่ายทหารเป็นรูปแบบหนึ่งของโทษระดับกลาง ที่อยู่กึ่งกลางระหว่างการคุมประพฤติและการจำคุกตามปกติ ประเทศแคนาดาและประเทศอังกฤษใช้การควบคุมตัวผู้กระทำผิดไว้ในค่ายทหาร เป็นโทษที่ถือว่าเป็นการบำบัดฟื้นฟูในชุมชน จึงเห็นได้ว่าการควบคุมตัวผู้กระทำผิดไว้ในค่ายทหารในต่างประเทศนั้นมีสภาพบังคับในตัวเอง เพราะศาลสามารถสั่งให้ผู้กระทำความผิดไปควบคุมตัวในค่ายทหารได้อย่างมาตรการเดี่ยวโดยไม่ขึ้นกับเงื่อนไขใดๆด้วยเหตุนี้เอง ประเทศไทยจึงควรนำการควบคุมตัวผู้กระทำผิดไว้ในค่ายทหารมาใช้เป็นโทษทางอาญา เพื่อเป็นทางเลือกของศาลในการลงโทษโดยไม่ใช้เรือนจำ โดยให้ถือว่าการควบคุมตัวในค่ายทหารเป็นโทษอีกประเภทหนึ่งนอกเหนือจากโทษทางอาญาที่มีเพียง 5 ประเภท ทั้งนี้ จึงควรมีการแก้ไขปรับปรุงกฎหมายที่เกี่ยวข้องในเรื่องหลักเกณฑ์และวิธีการควบคุมตัวผู้กระทำผิดไว้ในค่ายทหาร เพื่อให้ศาลสามารถใช้การควบคุมตัวผู้กระทำผิดในค่ายทหารเป็นโทษได้อย่างอิสระ โดยไม่ต้องสอบถามความยินยอมของผู้กระทำผิด เพื่อนำมาใช้กับคดีอาญาในความผิดอื่นๆ เช่น การยกพวกทะเลาะวิวาทกันระหว่างกลุ่มนักเรียน การขี่รถจักรยานยนต์อันธพาล เป็นต้น ทำให้การลงโทษนั้นเหมาะสมกับความผิด และทำให้ผู้กระทำความผิดนั้นได้รับการแก้ไขฟื้นฟูอย่างเหมาะสม อันจะเป็นการพัฒนาระบบการลงโทษที่เป็นประโยชน์ต่อผู้กระทำความผิดและสังคมมากขึ้น
DOI: 10.14457/cu.the.2010.1889
title: การเยียวยาความเสียหายจากการกระทำความผิดอาญาที่เกิดในองค์กรธุรกิจ : ศึกษากรณีการประกันภัยคดีอาชญากรรมทางธุรกิจ

description: ปัจจุบันอาชญากรรมทางธุรกิจที่เกิดในองค์กรธุรกิจมีรูปแบบการกระทำความผิดมีความสลับซับซ้อนแตกต่างจากคดีอาญาทั่วไป ซึ่งสร้างความเสียหายเป็นจำนวนเงินที่มีมูลค่ามาก การดำเนินคดีกับผู้กระทำความผิดตามหลักกฎหมายไทยได้กำหนดกระบวนการขั้นตอนการฟ้องร้อง การสืบพยานหลักฐาน รวมตลอดถึงการสืบทรัพย์บังคับคดีเมื่อศาลมีคำพิพากษาไว้หลายขั้นตอน แต่ละขั้นตอนต้องใช้เวลาและเสียค่าใช้จ่ายในการดำเนินการมาก และหากผู้กระทำความผิดยักย้ายถ่ายเททรัพย์สินหรือไม่มีทรัพย์สินให้ยึดอายัดมาชดใช้ความเสียหาย ผู้เสียหายก็จะไม่ได้รับชดใช้เยียวยาความเสียหายเท่ากับหรือใกล้เคียงกับความเสียหายที่ได้รับจริง วิทยานิพนธ์ฉบับนี้จึงมีวัตถุประสงค์ในการศึกษาหามาตรการเสริมกระบวนยุติธรรมทางอาญาเพื่อช่วยให้ผู้เสียหายในคดีอาชญากรรมทางธุรกิจได้รับการชดใช้ค่าเสียหายอย่างรวดเร็ว และมีมูลค่าการชดใช้ที่เท่ากับหรือใกล้เคียงกับความเสียหายจริง โดยที่มาตรการเสริมนั้นต้องไม่ขัดหรือแย้งกับการดำเนินคดีกับผู้กระทำความผิดตามกระบวนการยุติธรรมปกติ จากการศึกษากรมธรรม์การประกันภัยคดีอาชญากรรมทางธุรกิจ พบว่ากรมธรรม์ให้ความคุ้มครองในการชดใช้เยียวยาความเสียหายให้แก่องค์กรธุรกิจผู้เอาประกันภัยในความสูญเสียทางการเงินซึ่งครอบคลุมคดีอาญาที่มักเกิดในองค์กร โดยที่ลักษณะความคุ้มครองของกรมธรรม์ไม่ขัดหรือแย้งกับหลักกฎหมายไทย ผู้กระทำความผิดยังคงต้องถูกดำเนินคดีอาญาตามกระบวนการยุติธรรมปกติ ผู้เขียนเสนอความเห็นว่ารัฐควรให้การสนับสนุนให้ธุรกิจประเภทสถาบันการเงินที่มักเกิดคดีอาชญากรรมทางธุรกิจที่มีมูลค่าความเสียหายในแต่ละครั้งสูงมากต้องจัดให้มีการทำประกันภัยคดีอาชญากรรมทางธุรกิจ ด้วยการบัญญัติเพิ่มเติมในพระราชบัญญัติธุรกิจสถาบันการเงิน พ.ศ. 2551
DOI: 10.14457/cu.the.2010.1890
title: ปัจจัยในการตัดสินใจซื้อห้องชุดพักอาศัยใกล้สถานีรถไฟฟ้า : กรณีศึกษา โครงการไอดีโอ มิกซ์ พหลโยธิน และไอดีโอ คิว พญาไท

description: การวิจัยครั้งนี้มีวัตถุประสงค์เพื่อศึกษาปัจจัยในการตัดสินใจซื้อห้องชุดพักอาศัยใกล้สถานีรถไฟฟ้าโครงการไอดีโอ มิกซ์ พหลโยธิน และไอดีโอ คิว พญาไท และ เพื่อศึกษาสภาพสังคมและเศรษฐกิจส่วนบุคคลของผู้ตัดสินใจซื้อห้องชุดพักอาศัยใกล้สถานีรถไฟฟ้าโครงการไอดีโอ มิกซ์ พหลโยธิน และไอดีโอ คิว พญาไท ประชากรที่ใช้ในการวิจัยครั้งนี้นับประชากรตามจำนวน ยูนิต โดยใช้อัตราส่วน 1 คนต่อ 1 ยูนิต โดยที่ไอดีโอ มิกซ์ พหลโยธิน มี 449 ยูนิต และไอดีโอ คิว พญาไท มี 476 ยูนิต ได้ประชากรทั้งสิ้น 925 คน ทำการคำนวณหาขนาดกลุ่มตัวอย่างและสุ่มตัวอย่างด้วยวิธีการสุ่มตัวอย่างอย่างง่ายจำนวน 400 ตัวอย่าง ผลการวิจัยพบว่า ผู้ตอบแบบสอบถามส่วนใหญ่เป็นเพศชาย มีอายุระหว่าง 36-45 ปี มีสถานภาพสมรส ประกอบอาชีพรับจ้างเอกชน และมีรายได้ครอบครัวต่อเดือนมากกว่า 200,000 บาท สำหรับบุคคลที่มีอิทธิพลต่อการตัดสินใจซื้อส่วนใหญ่ได้แก่คู่สมรส ในส่วนปัจจัยในการตัดสินใจซื้อด้านการตลาด ส่วนใหญ่ให้ความสำคัญเรียงตามลำดับได้แก่ 1 การมีพื้นที่ส่วนกลางที่จัดเป็นระบบ 2 สภาพแวดล้อมของส่วนกลางโล่งโปร่ง สบาย และ 3 รูปแบบของห้องพักอาศัยและคุณภาพ โดยมีวัตถุประสงค์ในการซื้อแบ่งเป็น 3 กลุ่ม ได้แก่ (1) เพื่อลงทุน 42.50%(เพื่อปล่อยเช่า 25.75%,เพื่อเป็นสินทรัพย์ 16.75%) (2) เพื่อเก็งกำไร 13.50% (เพื่อลงทุนขายต่อ 12.25%, เพื่อขายใบจอง 1.25%) (3) เพื่ออยู่อาศัย 44% (เพื่อพักอาศัยเอง 38.75%, เพื่อให้คนในครอบครัวอยู่อาศัย 5.25%) จากการศึกษาพบว่า ซื้อเพื่อลงทุนและเก็งกำไรรวมกันถึง 56% มากกว่า ซื้อเพื่ออยู่อาศัย ซึ่งปัจจุบันมีการพัฒนาโครงการอาคารชุดที่อยู่ใกล้สถานีรถไฟฟ้าอย่างต่อเนื่อง และหากยังมีการซื้อเพื่อการลงทุนและเก็งกำไรเป็นจำนวนมากแล้ว ภาครัฐและผู้ประกอบการควรจะระมัดระวังและหาแนวทางป้องกัน สภาวะอาคารชุดพักอาศัยล้นตลาดแต่เนิ่นๆ
DOI: 10.14457/cu.the.2010.1891
title: วาทกรรมเหตุการณ์พิพาทเขาพระวิหาร พ.ศ. 2551 จากหนังสือพิมพ์รายวันภาษาไทย: การศึกษาความสัมพันธ์ระหว่างภาษาและอุดมการณ์

description: วิทยานิพนธ์ฉบับนี้เป็นการศึกษาความสัมพันธ์ระหว่างภาษาและอุดมการณ์เกี่ยวกับ "ไทย" และ "เขมร" ในวาทกรรมเหตุการณ์พิพาทเขาพระวิหาร พ.ศ. 2551 จากหนังสือพิมพ์รายวันภาษาไทยว่า มีการนำเสนอชุดความคิดเกี่ยวกับ "ไทย" และ "เขมร" ประการใดบ้าง และมีการใช้กลวิธีทางภาษาใดเพื่อนำเสนอชุดความคิดเหล่านั้น โดยศึกษาจากหนังสือพิมพ์รายวันภาษาไทยจำนวน 9 ชื่อฉบับ ได้แก่ กรุงเทพธุรกิจ คมชัดลึก ไทยรัฐ ไทยโพสต์ เดลินิวส์ แนวหน้า ผู้จัดการรายวัน โพสต์ทูเดย์ และมติชน ตั้งแต่วันอังคารที่ 1 มกราคม-วันพุธที่ 31 ธันวาคม 2551 เป็นเวลา 366 วัน ผลการศึกษาพบว่า มีการใช้กลวิธีทางภาษาเพื่อนำเสนอชุดความคิดเกี่ยวกับ "ไทย" และ "เขมร" แบ่งเป็น 2 กลุ่ม คือ 1) กลวิธีทางภาษาด้านอรรถศาสตร์และวัจนปฏิบัติศาสตร์ ได้แก่ การเลือกใช้ศัพท์ การใช้อุปลักษณ์ การใช้นามนัย การใช้มูลบท การใช้คำแสดงทัศนภาวะ การใช้ถ้อยคำนัยผกผัน และการกล่าวอ้างเพื่อสร้างสหบท และ 2) กลวิธีทางภาษาด้านการเรียบเรียงความ ได้แก่ การใช้โครงสร้างของเรื่องเล่ากลวิธีทางภาษาข้างต้นนำเสนอชุดความคิดที่สำคัญเกี่ยวกับ "ไทย" และ "เขมร" ได้แก่ ""เขมร" มักสร้างปัญหาให้แก่ "ไทย"" ""เขมร" ใช้เล่ห์เพทุบาย"" ""ไทย" ดำเนินการตามกฎเกณฑ์" ""ไทย" เพลี่ยงพล้ำให้แก่ "เขมร"" ทั้งนี้หากตีความความหมายของคำศัพท์ที่พบในความถี่สูง จะทำให้เห็นความคิดที่ว่า ""ไทย" เหนือกว่า "เขมร"" กล่าวคือ แม้ว่า ""ไทย" เพลี่ยงพล้ำให้แก่ "เขมร"" แต่ "ไทย" ก็มีคุณธรรมสูงกว่า "เขมร" เนื่องจาก ""ไทย" ดำเนินการตามกฎเกณฑ์" ในขณะที่ ""เขมร" ใช้เล่ห์เหลี่ยม""